ET Euroopa Liidu Teataja C 132/22

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

2013/C 132/13

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

„SAL DE TAVIRA”/„FLOR DE SAL DE TAVIRA”

EÜ nr: PT-PDO-0005-0913-07.12.2011

KGT ( ) KPN ( X )

1. Nimetus

„Sal de Tavira”/„Flor de Sal de Tavira”

2. Liikmesriik või kolmas riik

Portugal

3. Põllumajandustoote või toidu kirjeldus

3.1. Toote liik

Klass 1.8. Aluslepingu I lisas loetletud muud tooted (vürtsid jne)

3.2. Toote kirjeldus, mida punktis 1 esitatud nimetus tähistab

Nimetusega „Sal de Tavira”/„Flor de Sal de Tavira” tähistatakse käsitsi korjatud meresoola, mida toodetakse loomulikul teel, aurutades seda Atlandi ookeani veest, mis ringleb tiikide süsteemis, kuni saavutab viimases basseinis kristalliseerumistaseme, ja millel on allpool kirjeldatud füüsikalised ja keemilised omadused. Tegemist on rafineerimata meresoolaga, mida ei ole pärast kogumist pestud ja millele ei ole lisatud lisaaineid.

3.2.1. Sal de Tavira

Meresool „Sal de Tavira” koosneb kristallidest, mis on moodustunud looduslikust savist põhjaga tiikide põhjas. Sool kogutakse käsitsi spetsiaalsete tööriistade (kaabitsad) abil. Kuubikujulisi helbeid meenutavaid kristalle on võimalik teataval määral käsitsi lõhkuda ja see eristab nimetatud soola selgelt tavaliselt naatriumkloriidist.

3.2.2. Flor de Sal de Tavira

Soolalilles „Flor de Sal de Tavira” esinevad mineraalsoolad eri kontsentratsioonis ja see on tunduvalt hapram kui sool „Sal de Tavira”. Soolalill koosneb äärmiselt õhukestest laastudest, mis lagunevad vähimalgi käepuudutusel tillukesteks ja kergeteks kristallideks. See sisaldab keemilisi aineid talle omases kontsentratsioonis ja toote ebakorrapärasus on silmaga nähtav. Soolalill sulab suus kergesti, mis teeb sellest vahetult lauasoolana kasutatava toote. Soolalille „Flor de Sal de Tavira” kogutakse käsitsi spetsiaalse tööriista, nn soolareha abil tiigivee pinnalt, enne kui see soolatiigi põhja settib.

Tavasoolaga võrreldes on soolal „Sal de Tavira/Flor de Sal de Tavira” erilised füüsikalis-keemilised omadused, mis tulenevad määratletud geograafilise piirkonna eripäradest, tekkeviisist ja kogumismeetodist. Nimetatud omadused on esitatud järgmistes tabelites.

Tabel 1

Soola „Sal de Tavira”/„Flor de Sal de Tavira” füüsikalised omadused

Omadused Sal de Tavira Flor de Sal de Tavira Kristalli kuju Helbe- ja kuubikujuline Erinev Kristalli suurus Väike Väga väike Jäikus (kui kergesti kristall sõrmede vahel puruneb) Väga kergesti Ülikergesti Lahustuvus vees Väga suur Ülisuur Värvus Sõltub ilmastikutingimustest (3) Valge





Tabel 2

Soola „Sal de Tavira”/„Flor de Sal de Tavira” keemilised omadused

Keemilised omadused Sal de Tavira Flor de Sal de Tavira Keemilised elemendid/ained Arseen, As (mg/kg) 0,01 < 0,005 Vask, Cu (mg/kg) < 0,015 < 0,015 Plii, Pb (mg/kg) 0,559 0,048 Kaadmium, Cd (mg/kg) < 0,002 < 0,002 Elavhõbe, Hg (mg/kg) < 0,005 < 0,005 NaCl % 97,10 % 97,70 % Tsink, Zn (mg/kg) < 1,00 1,00 Raud, Fe (mg/kg) 21 4 Mangaan, Mn (mg/kg) 2,2 < 2,0 Naatrium % 35,83 % 31,16 % Kaalium % 0,15 % 0,22 % Magneesium % 0,50 % 0,69 % Kaltsium % 0,10 % 0,14 % Sulfaadid % 0,92 % 1,25 % Vees lahustamatud osakesed % < 0,01 % < 0,01 % Looduslik jood ppm ± 630 ppm ± 630 ppm

3.3. Tooraine (üksnes töödeldud toodete puhul)

—

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Lisaks kogumisele peavad kõik soola „Sal de Tavira”/„Flor de Sal de Tavira” tootmisetapid toimuma ainuüksi määratletud geograafilises piirkonnas.

3.6. Erieeskirjad viilutamise, riivimise, pakendamise jm kohta

—

3.7. Erieeskirjad märgistamise kohta

Olenemata kaubanduslikust esitlusviisist peab toote „Sal de Tavira”/„Flor de Sal de Tavira” märgisel olema järgmine teave:

— „Sal de Tavira” või „Flor de Sal de Tavira” – DOP ja/või „Denominação de Origem Protegida” (KPN ja/või kaitstud päritolunimetus);

— ELi logo ja sõnad „Denominação de Origem Protegida” (kaitstud päritolunimetus, kohe kui EL on otsuse vastu võtnud).

Lisaks sellele peab tootel olema sertifitseerimistähis, millel on järgmine teave:

— kontrolliasutuse nimi;

— seerianumber;

— tootja andmed (aadress, logo, partii tootmisaasta, saadud auhinnad);

— toote „Sal de Tavira”/„Flor de Sal de Tavira” logo.

4. Geograafilise piirkonna täpne määratlus

Soolatiigid, kus soola „Sal de Tavira”/„Flor de Sal de Tavira” toodetakse, asuvad Ria Formosa rahvuspargis. Halduslikult piirneb geograafiline tootmispiirkond Tavira valla (concelho) omavalitsusüksustega (freguesias) Santa Luzia, Santiago ja Santa Maria.

5. Seos geograafilise piirkonnaga

5.1. Geograafilise piirkonna eripära

Toote „Sal de Tavira”/„Flor de Sal de Tavira” iseloomulikud omadused tulenevad suuresti geograafilise tootmispiirkonna ilmastikutingimustest ning keskkonda kahjustavate tegevuste, suurtööstuste ja ekstensiivse põllumajandustootmise puudumisest selles Ria Formosa osas, kus soolatiigid asuvad.

Geograafiline piirkond kujutab endast laguuniala, mida kaitseb ookeani otsese mõju eest liivavall. Savine ja seega eriti läbimatu kompaktne pinnas on teinud võimalikuks soolatiikide rajamise.

Piirkonnas on mõõdukas vahemereline kliima, mida iseloomustab väike aasta keskmine sademete hulk. Pikki vihmaperioode esineb harva. Rohke päikesekiirgus ja võrdselt eri suundade (põhjast edelani) vahel jagunevad tuuled loovad soodsad tingimused sellist tüüpi soolatootmisele.

Geograafilise piirkonna eripära tuleneb ka inimtegurist ja tõsiasjast, et selle kasutamine on dokumenteeritud alates 1266. aastast, mil kirjeldati Portugali kuningakojale kuuluvaid, Tavira piirkonnas asuvaid Tavira soolatiike.

Määratletud geograafilise piirkonna pinnase- ja ilmastikuomadused ning tootmisreeglid ja Atlandi ookeani lähedus loovad kõnealuses piirkonnas ainulaadsed tingimused soola „Sal de Tavira”/„Flor de Sal de Tavira” tootmiseks.

Toodangu kvaliteedi tagamisel on määrava tähtsusega ka kohalike soolatööliste eriline tootmistehnika. See avaldub nii soolatiikide ettevalmistamisel, soola kogumisel, toote ladustamisel kui ka selle säilitamisel ja tänu sellele saadakse täiuslikult puhas lõpptoode, mis „sädeleb nagu üksteise peale asetatud teemandid”.

Kohalike tööliste kogemused ja oskusteave on äärmiselt olulised ka toote omaduste määratlemisel; näiteks soolatiikide ettevalmistamine ja puhastamine mudast on olulised etapid, mis võimaldavad saada kvaliteetse toote ilma soovimatute lisaaineteta.

Veetaseme reguleerimine tiikides mõjutab märkimisväärselt vee soolasust ja kristalliseerumisprotsessi, mis on soola moodustumise seisukohast määrava tähtsusega. Oskus kasutada soolareha nii, et ei tekiks lainetust, mis lõhuks tiikides veepinnal hõljuvad imeõhukesed soolalaastud ja takistaks samas nende kogumist, on osa kohalike soolatööliste kogemustest ja tehnilisest vilumusest ning see on toote kvaliteedi kujundamisel äärmiselt tähtis.

5.2. Toote eripära

Sool „Sal de Tavira”/„Flor de Sal de Tavira” on nimetatud piirkonna sümbol, mida tuntakse soolakristallides ühtlaselt jaotunud naturaalse joodi ja merevees leiduvate mikroelementide sisalduse poolest. Lisaks sellele ei sisalda toode muda ja/või muid lahustumatuid osakesi. Tegemist on rafineerimata soolaga, mida ei ole pärast kogumist pestud ja millele ei ole lisatud lisaaineid.

Soolalill „Flor de Sal de Tavira” on hapram kui „Sal de Tavira”. Kuna see koosneb äärmiselt õhukestest laastudest, mis lagunevad vähimalgi käepuudutusel tillukesteks kristallideks, sobib seda kasutada vahetult lauasoolana. Kokkupuutel toidus sisalduva niiskusega sulab soolalill „Flor de Sal de Tavira” väga kiiresti ja toob esile toiduainete loomuliku maitse.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel

Geograafilise piirkonna mikrokliima eri komponentide vastasmõju, tootmisreeglid ja Atlandi ookeani lähedus loovad ainulaadsed tingimused soolatootmiseks, mis on piirkonnas toimunud juba aastatuhandeid, ning aitavad kaasa lõpptoote kvaliteedi saavutamisele. Eelkõige õhu ja päikesekiirguse mõju suurendab loomulikul teel toote joodi- ja muude oluliste mineraalainete, nagu kaaliumi-, magneesiumi-, kaltsiumi- ja rauasisaldust.

Piirkonna soolatiikide savine ja läbimatu pinnas võimaldab käsitsi koguda valget, ilma muda või muude soovimatute lisaaineteta soola.

Kvaliteetse lõpptoote tagamisel mängivad olulist rolli ka kohalike soolatööliste (marnotos) kasutatavad tehnilised menetlused, tootmisreeglid ning eelkõige soolatiikide ettevalmistus- ja puhastustoimingud. Määratletud piirkonnas kasutatakse soola kogumisel kolme tüüpi tiike (külmaveetiigid, soojaveetiigid ja kristalliseerumistiigid), kus vesi keerleb raskusjõu mõjul, soodustades soolvee soolasisalduse suurenemist ja soola „Sal de Tavira”/„Flor de Sal de Tavira” kogumist.

Toote füüsikalis-keemilised omadused tulenevad seega paljude tegurite koosmõjust ning toode on võitnud arvukaid auhindu mitmesugustel konkurssidel ja üritustel.

Tunnustatud kokad hindavad soola „Flor de Sal de Tavira” ainulaadseid omadusi nii Portugalis kui ka mujal. Selle lisamine toidu valmistamisel võimaldab esile tuua toiduainete maitse ja annab toidule ainulaadse õrna maitsenüansi. Tegemist on piirkonna ühe sümboliga, mis on tuntud oma maitse ja laialdase kasutamise poolest nii Portugali kui ka rahvusvahelises gastronoomias.

Viide spetsifikaadi avaldamisele

(Määruse (EÜ) nr 510/2006 (4) artikli 5 lõige 7)

http://www.gpp.pt/Valor/Caderno_Especificacoes_Sal_CE.pdf

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Kuna toode ei sisalda lisaaineid ja seda ei ole töödeldud, on selle värvus vihmase ilmaga kollane ja kuiva ilmaga valge.

(4) Vt joonealust märkust 2.